Αγαπημένοι φίλοι, απόψε που βρέχει έξω, θα σας πω μια ιστορία. Κάντε μου τη χάρη και φανταστείτε ότι πρωταγωνιστείτε εσείς, σαν να πρόκειται για μια ταινία....

Είσαι μια νέα κοπέλα, όλο όνειρα, σχέδια και ενθουσιασμό και εργάζεσαι για λογαριασμό γνωστής οργάνωσης που προστατεύει τα ζώα σε ένα όμορφο ελληνικό νησί. Όλα στη ζωή σου είναι υπέροχα! Ένα καλοκαιρινό βράδυ παίρνεις το ποδήλατό σου να πας στην παραλία να τσεκάρεις τους κλωβούς που βάλατε το πρωί.

Ξαφνικά σε θαμπώνουν φώτα και όλα μαυρίζουν. Καιρό μετά, όταν ξυπνάς, μαθαίνεις ότι έπεσες θύμα τροχαίου. Με χτυπημένο το κορμί και το κεφάλι ήσουν παρατημένη στην άσφαλτο, διότι ο οδηγός που σε χτύπησε σε εγκατέλειψε. Στο νοσοκομείο για αρκετό καιρό είσαι μεταξύ ζωής και θανάτου. Τελικά η δύναμη που κρύβεις μέσα σου, σε κρατάει εδώ, ανάμεσα στους ζωντανούς και οι γιατροί σου κάνουν τη μια χειρουργική επέμβαση μετά την άλλη για να διορθώσουν την τεράστια ζημιά από τα τραύματά σου. Σύνολο επεμβάσεων: 68.

Η ζωή εντωμεταξύ προχωρά, τα χρόνια περνούν. Εσύ είσαι ευγνώμων για το γεγονός ότι ζεις και αντιμετωπίζεις στωικά όσα λίγοι μπορούν να αντιμετωπίσουν. Η αισιοδοξία και το χαμόγελο δε σε αφήνουν να λυγίσεις, παρά τις δυσκολίες. Συνεχίζεις να δουλεύεις, αποκτάς φίλους, ενδιαφέροντα, δραστηριότητες. 

Και να που τώρα, χρόνια μετά, πρέπει να κάνεις, σου λένε οι γιατροί, ακόμα μια επέμβαση. Το πρόσωπό σου, που χτίστηκε από την αρχή, διότι το μισό χάθηκε στο ατύχημα, χρειάζεται "επιδιόρθωση". Αλλιώς, λένε, δεν θα μπορείς να φας ή να μιλήσεις σε λίγο καιρό.

